వేద రజిని

వేద రజిని, తెలంగాణకు చెందిన నృత్యకారిణి. మలిదశ తెలంగాణ ఉద్యమంలో అనేక వేదికల మీద గజ్జెకట్టి నాట్యం చేసింది. 2023 జూలై 7న తెలంగాణ రాష్ట్ర గిడ్డంగుల కార్పొరేషన్‌ చైర్‌పర్సన్‌గా నియమించబడింది.

 జననం, విద్య 
రజిని 1986, మార్చి 4న తెలంగాణ రాష్ట్రం, మహబూబ్​నగర్​ జిల్లా, జడ్చర్ల పట్టణంలో జన్మించింది. జడ్చర్లలోని నాగార్జునా హైస్కూల్ లో పాఠశాల విద్యను, ఉస్మానియా విశ్వవిద్యాలయంలో ఉన్నత విద్యను పూర్తిచేసింది.

 వివాహం 
రజినికి ఉస్మానియా విశ్వవిద్యాలయంలో ఉద్యమ గాయకుడు సాయిచంద్ తో పరిచయమయింది. ఉద్యమ సమయంలో ఇద్దరూ కలిసి అనేక వేదికల మీద ఆటపాటలతో ప్రజలను ఉత్తేజపరిచారు. ఆ పరిచయం ప్రేమగా మారి పెద్దల అంగీకారంతో 2012లో వివాహం చేసుకున్నారు. వారికి కుమారుడు చరీష్ (చెర్రీస్), కుమార్తె నది ఉన్నారు. సాయిచంద్ 2023, జూన్ 29న గుండెపోటుతో మరణించాడు.

 చైర్‌పర్సన్‌గా 
గిడ్డంగుల శాఖ కార్పొరేష‌న్‌ ఛైర్మ‌న్‌గా ఉన్న సాయిచంద్‌ మ‌ర‌ణించడంతో సాయిచంద్ భార్య రజినికే ఆ బాధ్య‌త‌ల‌ను అప్ప‌జెప్పాల‌ని ముఖ్యమంత్రి కేసీఆర్ నిర్ణ‌యించగా, రజినిని చైర్‌పర్సన్‌గా నియ‌మిస్తూ 2023 జులై 7న తెలంగాణ ప్ర‌భుత్వం ఉత్త‌ర్వులు (జీవో ఆర్టీ నెంబరు 983) జారీ చేసింది. ఆమె జులై 20న తెలంగాణ రాష్ట్ర గిడ్డంగుల సంస్థ చైర్‌పర్సన్‌గా బాధ్యతలు స్వీకరించింది.

తమ పార్టీకి చెందిన ప్రజాప్రతినిధుల ఒక నెల వేతనం నుంచి సాయిచంద్‌ కుటుంబానికి రూ. కోటిన్నర ఆర్థికసాయాన్ని అందజేయనున్నట్లు బీఆర్ఎస్ పార్టీ వ‌ర్కింగ్ ప్రెసిడెంట్ కేటీఆర్ ప్రకటించాడు.

మూలాలు

వర్గం:1986 జననాలు
వర్గం:జీవిస్తున్న ప్రజలు
వర్గం:మహబూబ్ నగర్ జిల్లా మహిళలు
వర్గం:తెలంగాణ ఉద్యమకారులు
వర్గం:మహబూబ్ నగర్ జిల్లా కళాకారులు
వర్గం:తెలంగాణ కార్పొరేషన్ చైర్మన్లు